上梁丞相壽二十韻
作者：許及之
朝代：宋

paragraphs: 千載風雲會，三生柱石緣。
罕聞流渚旦，同在降崧年。
天意開皇極，神謀屬鉅賢。
中和垂節後，嗜欲兆開先。
象應魁三近，聲蜚第一傳。
十年登鼎鉉，四海入陶甄。
輕重朝廷寄，安危將相權。
朔方頻借問，南國小回旋。
再入儀刑肅，周詢眷倚專。
折衝聲色外，燮理冕旒前。
照曜冰山泮，調和玉燭圓。
帝方張撻伐，天欲靖烽烟。
機會寧容髮，功成即濟川。
長城端有託，壽域定無邊。
不用霞觴祝，唯應寶札編。
昇平天下宰，陰德地行仙。
霽色歸桃李，韶光並管絃。
深爲修禊日，全似浴沂天。
但樂垂裳化，難酬補衮妍。
清風時入抱，聊寫穆如篇。